སྐབས་འདིར་ཚིག་དང་སྡེབ་སྦྱོར་གྱི་རྒྱན་ཟེར་པ་འདི་ཤིན་ཏུ་ནས་གལ་ཆེན་པོ་ཞིག་རེད།ཅི་རེད་ཟེར་ན།སྙན་ངག་གི་རྒྱན་ཟེར་པ་འདི་གཙོ་བོ་སེམས་ཀྱི་མཛེས་པའི་ཉམས་དེ་དག་དང་སྡེབ་སྦྱོར་ལམ་ལས་དྲངས་པ་དེ་ལ་རག་ལས་ཤིང་།དེ་ནི་མི་རིགས་མི་འདྲ་བ་རེ་རེ་ལ།གོས་སོགས་ཀྱི་རྒྱན་ཆ་མི་འདྲ་བ་ཡོད་པ་བཞིན།སྙན་ངག་རེ་རེ་ཡོད་པ་མ་ཟད།བོད་མི་རིགས་འདི་ལ་མཚོན་ནའང་།ལོ་རྒྱུས་རིང་མོའི་ཁྲོད་མི་རིགས་གཞན་དང་མ་འདྲ་བའི་མཛེས་པའི་ཉམས་གཏོད་ཚུལ་ཐུན་མོང་མ་ཡིན་པར་ཡོད་པ་རེད།དཔེར་ན་ང་ཚོའི་བོད་ཀྱི་གསེར་དངུལ་དང་།ཟངས་ལྕགས་དང་།གཡུ་བྱུར་སོགས་ཀྱི་རྒྱན་ཆ་རྣམས་མི་རིགས་གཞན་གྱི་སྣང་ངོར་མཛེས་མིན་ཅི་ཆའང་།ང་ཚོའི་བོད་མི་རྣམས་ཀྱིས་སྣང་ངོར་ཤིན་ཏུ་མཛེས་པ་ལྟར།དེ་ནི་ལོ་མང་པོར་བསགས་པའི་མཛེས་པའི་ཉམས་གཏོད་ཚུལ་དེ་ལ་བརྟེན་ནས་བྱུང་བ་ཞིག་རེད།དེ་བཞིན་ང་ཚོ་སྔོན་གྱི་བོད་པ་དག་གིས་སྣང་ངོར།གེ་སར་གྱི་སྒྲུང་དང་།སྔོན་གྱི་སྙན་ངག་རྣམས་ལ་ཧ་ལས་པའི་ཚིག་སྦྱོར་སྙན་པོ་དང་།དེང་དུས་ཀྱི་སྐད་ཆ་ལྟར་བཤད་ན།སྒྱུ་རྩལ་གྱི་ཆ་ཡག་པོ་ཡོད་ནའང་།དེང་རབས་བོད་ཀྱི་རྩོམ་པ་པོ་ཡིན་ཟེར་པ་དག་གི་སྣང་ངོར།མི་སྙན་པ་དང་།མི་མཛེས་པ་ལྟ་བུ་ཡོང་གིན་ཡོད་པ་ལྟ་བུ་རེད།